作者:劉禹錫
標題:和汴州令狐相公到鎮改月偶書所懷
內容:受脤新梁苑，和羹舊傅巖。援毫動星宿，垂釣取韜鈐。赫奕三川至，歡呼百姓瞻。綠油貔虎擁，青紙鳳凰銜。外壘曾無警，中廚亦罷監。推誠人自服，去殺令逾嚴。赳赳容皆飾，幡幡口盡鉗。為兄憐庾翼，選婿得蕭鹹。鬱倔咽喉地，駢臻水陸兼。度橋鳴紺幰，入肆颺雲帆。端月當中氣，東風應遠佔。管絃喧夜景，燈燭掩寒蟾。酒每傾三雅，書能發百函。詞人羞布鼓，遠客獻貂襜。歌榭白團扇，舞筵金縷衫。旌旗遙一簇，舄履近相攙。花樹當朱閣，晴河逼翠簾。衣風飄靉靆，燭淚滴巉巖。玉斝虛頻易，金爐暖更添。映鐶窺豔豔，隔袖見纖纖。謝傅何由接，桓伊定不凡。應憐郡齋老，旦夕鑷霜髯。